钦定古今图书集成/历象汇编/乾象典/第019卷 > 《书经》 > 《虞书大禹谟》
## 钦定古今图书集成/历象汇编/乾象典/第019卷 > 《书经》 > 《虞书大禹谟》

水火金木，土谷惟修。

〈蔡传〉水火金木土谷惟修者。水克火，火克金，金克木，木克土，而生五谷，或相制以泄其过，或相助以补其不足。葛氏曰：“《洪范》五行，水火木金土而已。谷本在木行之数，禹以其为民食之急，故别而附之。”〈大全〉朱子曰：“水如堤防灌溉，金如五兵田器，火如出火纳火，禁焚莱之类。木如斧斤以时之类。”唐孔氏曰：“此言五行，与《洪范》之次不同。《洪范》以生数为次，此以相克为次。”新安陈氏曰：“五行相克，正《洛书》之序，此亦禹则《洛书》之一端。”